CELEX: 32014R1215
Language: hu
Date: 2014-11-11 00:00:00
Title: A Bizottság 1215/2014/EU végrehajtási rendelete ( 2014. november 11. ) egyes áruk Kombinált Nómenklatúra szerinti besorolásáról

14.11.2014   
            
            
               HU
            
            
               Az Európai Unió Hivatalos Lapja
            
            
               L 329/11
            
         A BIZOTTSÁG 1215/2014/EU VÉGREHAJTÁSI RENDELETE
   (2014. november 11.)
   egyes áruk Kombinált Nómenklatúra szerinti besorolásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
   mivel:
   
               (1)
            
            
               A 2658/87/EGK rendelet mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
            
         
               (2)
            
            
               A 2658/87/EGK rendelet meghatározza a Kombinált Nómenklatúra értelmezésére irányadó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul vagy azt bármilyen további albontással kiegészíti, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
            
         
               (3)
            
            
               Az említett általános szabályok értelmében a mellékletben szereplő táblázat 1. oszlopában leírt árukat a 3. oszlopban feltüntetett indokok alapján a táblázat 2. oszlopában megjelölt KN-kód alá kell besorolni.
            
         
               (4)
            
            
               Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseitől eltérő, kötelező érvényű tarifális felvilágosítást a jogosult – a 2913/92/EGK tanácsi rendelet (2) 12. cikke (6) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.
            
         
               (5)
            
            
               A Vámkódexbizottság az elnöke által megállapított határidőn belül nem nyilvánított véleményt,
            
         ELFOGADTA EZT A RENDELETET:
   1. cikk
   A Kombinált Nómenklatúrában a melléklet táblázatának 1. oszlopában leírt árukat a táblázat 2. oszlopában megjelölt KN-kód alá kell besorolni.
   2. cikk
   Az e rendelet rendelkezéseitől eltérő, kötelező érvényű tarifális felvilágosítás – a 2913/92/EGK rendelet 12. cikke (6) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. november 11-én.
      
         
            a Bizottság részéről,
         
         
            az elnök nevében,
         
         Heinz ZOUREK
         
            adóügyi és vámuniós főigazgató
         
      
   
   
      (1)  HL L 256., 1987.9.7., 1. o.
   
   
      (2)  A Tanács 1992. október 12-i 2913/92/EGK rendelete a Közösségi Vámkódex létrehozásáról (HL L 302., 1992.10.19., 1. o.).
   
      MELLÉKLET
      
                  Árumegnevezés
               
               
                  Besorolás
                  (KN-kód)
               
               
                  Indokolás
               
            
                  (1)
               
               
                  (2)
               
               
                  (3)
               
            
                  Napkollektor körülbelül 2 × 2 m mérettel, amely 25 darab párhuzamosan elhelyezett és gyűjtőcsővel összekapcsolt üveg vákuumcsőből áll. Minden egyes vákuumcső két hőátadó folyadékot tartalmazó körkörös csőből áll. Minden egyes cső belső csövei abszorpciós réteggel fedettek.
                  A vákuumcsövek belső csöveinek rétege veszi fel és alakítja át a napenergiát hőenergiává. A hővezető folyadék ezután átveszi a hőt, amely gázzá alakul, feszáll, és továbbadja a hőt a gyűjtőcsőnek (réz elosztócső).
                  Ezt követően a hőt a gyűjtőcső egy víztartályba szállítja egy csőrendszeren keresztül, amelyben vezérlőegységgel irányított szivattyú keringtet hőátadó folyadékot.
                  A szivattyú, a vezérlőegység, a csőrendszer és a víztartály nem része a vám elé állított árunak.
                  A tetőre szerelendő napkollektor napenergiával működő vízmelegítő rendszerekben használatos.
               
               
                  8419 19 00
               
               
                  A besorolást a Kombinált Nómenklatúra értelmezésére szolgáló 1., 2. a) és 6. általános szabály, valamint a 8419 és a 8419 19 00 KN-kód szövegezése határozza meg.
                  A napkollektor rendelkezik egy befejezett vagy késztermék (vízmelegítő) lényeges jegyeivel, mivel a hő előállításához szükséges valamennyi alkotóelemet tartalmazza. A hiányzó tartozékok a hő elvezetésére és a víz tárolására szolgálnak. Következésképpen a 8419 90 85 alszám alá, vízmelegítő alkatrészeként történő besorolása kizárt.
                  Mivel a napkollektor a napenergiát hővé alakítja át, nem tekinthető csupán egy 8419 60 alszám alá tartozó hőcserélő egységnek (lásd még a Harmonizált Rendszer 8419 vámtarifaszámhoz tartozó magyarázó megjegyzéseinek (HR Magyarázat) I. B. részét).
                  A napkollektort ezért a 8419 19 00 KN-kód alá kell sorolni, mint más átfolyós vagy tárolós, nem elektromos vízmelegítőt (lásd még a 8419 vámtarifaszámhoz tartozó HR Magyarázat I. részének utolsó bekezdését).